b"\n_START_ARTICLE_\nIgnasi Ribas i Marqu\xc3\xa9s\n_START_SECTION_\nBiografia\n_START_PARAGRAPH_\nIgnasi Ribas estudi\xc3\xa0 batxillerat a l'institut Ramon Llull de Palma i despr\xc3\xa9s es trasllad\xc3\xa0 a la Universitat de Val\xc3\xa8ncia per estudiar-hi ci\xc3\xa8ncies qu\xc3\xadmiques. S'inici\xc3\xa0 en la investigaci\xc3\xb3 a la Universitat Complutense de Madrid on, sota la direcci\xc3\xb3 d'Antonio Madinaveitia, aconsegu\xc3\xad el grau de doctor l'any 1928 amb la tesi Estudio de los \xc3\xa1cidos succinicos bisustituidos. Despr\xc3\xa9s complet\xc3\xa0 la seva formaci\xc3\xb3 a l'Institut Pasteur de Par\xc3\xads sota la direcci\xc3\xb3 d'Ernest Fourneau._NEWLINE_L'any 1928 aconsegueix la c\xc3\xa0tedra de qu\xc3\xadmica org\xc3\xa0nica de la Universitat de Salamanca i despr\xc3\xa9s la de Val\xc3\xa8ncia (1940). Fou v\xc3\xadctima de la repressi\xc3\xb3 franquista per la qual cosa no pogu\xc3\xa9 aconseguir la c\xc3\xa0tedra de qu\xc3\xadmica org\xc3\xa0nica a la Universitat Complutense de Madrid quan era el qu\xc3\xadmic org\xc3\xa0nic amb m\xc3\xa9s m\xc3\xa8rits i continuador de la moderna escola de qu\xc3\xadmica org\xc3\xa0nica. La c\xc3\xa0tedra fou per a un qu\xc3\xadmic org\xc3\xa0nic af\xc3\xad al r\xc3\xa8gim del General Franco. D'aquesta manera Ribas fou apartat de la primera l\xc3\xadnia d'investigaci\xc3\xb3 i doc\xc3\xa8ncia per la qual cosa hagu\xc3\xa9 d'anar a la Universitat de Santiago de Compostel\xc2\xb7la, on aconsegu\xc3\xad la c\xc3\xa0tedra de qu\xc3\xadmica org\xc3\xa0nica el 1942, i on hi treball\xc3\xa0 fins a la seva jubilaci\xc3\xb3 l'any 1971. Passats els primers temps de la dictadura pogu\xc3\xa9 aconseguir tamb\xc3\xa9 pla\xc3\xa7a d'investigador en el Laboratori de qu\xc3\xadmica org\xc3\xa0nica del Consejo Superior de Investigaciones Cient\xc3\xadficas (CSIC) fins a l'any 1982._NEWLINE_Aconsegu\xc3\xad nombroses distincions com la Gran Cruz del Orden Civil de Alfonso X el Sabio, Medalla d'or de la Universitat de Salamanca, membre corresponent de la Real Academia de Ciencias Exactas, F\xc3\xadsicas i Naturales (1957), Premi de ci\xc3\xa8ncies del CSIC (1972), doctor honoris causa per la Universitat de les Illes Balears (1980), etc.\n_START_SECTION_\nObra\n_START_PARAGRAPH_\nEl camp d'investigaci\xc3\xb3 d'Ignasi Ribas fou la s\xc3\xadntesi de productes naturals. Aix\xc3\xad, entre altres, destaquen les seves investigacions sobre els alcaloides de les papilion\xc3\xa0cies que li permeteren descobrir l'adenocarpina, C\xe2\x82\x81\xe2\x82\x89H\xe2\x82\x82\xe2\x82\x84N\xe2\x82\x82O, i la santiaguina, C\xe2\x82\x83\xe2\x82\x88H\xe2\x82\x84\xe2\x82\x88N\xe2\x82\x84O\xe2\x82\x82, un d\xc3\xadmer de l'adenocarpina, extretes de la planta Adenocarpus hispanicus; i els composts qu\xc3\xadmics semblants a l'hormona juvenil dels insectes._NEWLINE_La seva tasca docent es tradu\xc3\xad en la formaci\xc3\xb3 d'un bon grapat de destacats qu\xc3\xadmics org\xc3\xa0nics espanyols, la direcci\xc3\xb3 de 68 tesis doctorals, la publicaci\xc3\xb3 de 135 treballs cient\xc3\xadfics i la creaci\xc3\xb3 de l'escola compostelana de qu\xc3\xadmica de productes naturals, de gran prestigi internacional."